kaerle etc. doen te wetene allen iegewoirdighen ende
toecommende dat wy ontfanghen hebben die oetmoedige supplicacie
van bernaerdt van roosbroeck alias wouters jonck geselle
inhoudende hoe dat opden sondach voore sincxen lestleden hy heeft
sitten goede chiere maken mit gommaeren keldermans ende
gommaeren vanden dycke inde heberghe geheeten den hert
tot lyere aldaer voor by gaende gommaer van roosbroeck
des suppliants broedere is by hem innegeroupen om mit hem
te commen drincken ende aldaer gecommen synde ende gedroncken
hebbende nae dien de suppliant vanden cameren was gegaen
ende gebleven om zyn watere te rysene zoe heeft de voirs.
gommaer keldermans totten voirs. gommaren van roosbroeck
des suppliants bruedere geseeght als de suppliant heeft hooren
seggen in effecte dese woorden gommaer wat hebde ghy
mynder sustere villeynicheyt aengedaen denoterende dat
hy vander selver zynder sustere een kindt gehadt hadde
ende tselve kindt hem nyet aendraghen ende wilde daer af
de vadere desselfs gommaerts keldermans ende de voirs.
gommaer van roosbroeck in rechte stonden seggende voirts
ick soude u denoterende den selven gommaeren van roosbroeck
up u vleesch houwen treckende mitten selven uuyt zyn
pasmes ende staende up des suppliants bruedere zoe
dat hy een wonde hadde up syn schouwere welcke
gommaer van roosbroeck was worpene mit een bierkanne
ende tselve gedaen quam de selve gommaer vander cameren
ende ginck tsynen scepe werts dwelck de suppliant ver$$
begeerde te commene up de voirs. camere ende den peys
onderlinge te makene dwelck hy nyet en conste gedoen
nyet alleenlyck mits dien dat de voirs. gommaer vanden
dycke de camere was sluytene ende houdende den voirs.
gommaren kelderman daer op omme voordere debat te
scouwene maer oyck mits dien dat de selve gommaer
keldermans den suppliant nyet hooren en woude soe dat
de selve suppliant van daer is gegaen totten voirs. scepe
ende daer uunt commende ende siende dat zyn voirs. brueder
een lanck mes hadde heeft tselve mes van hem genommen
om voirdere gevecht te scouwene ende zyn alsoe tsamen
gecommen tot aen swevers camere om thuyswaerts te gaen
daer zy tsamen stonden en schuylden om den regene welck
gommaren de voirs.gommaer keldermans van vers siende
is met eenen blooten messe nae des suppliants bruedere
commen geloopen om hem te evelen van zynen lyve dwelck
siende des suppliants bruedere heeft vanden suppliant zyn voirs.
mes wederomme genommen ende zyn iegens malcanderen
strybarich geworden zoedat de voirs. keldermans is
geloopen in dmes vanden bruedere des suppliants ende
tselve gedaen is die bruedere des suppliants ter aerden
ende onder den voirs. keldermans gevallen ende van hem
gequetst dwelck die suppliant siende ende syn bloet
ende bruederkycke nature nyet kunnende bedwingen
is commen geloopen tot byden voirs. keldermans hebbende
syn brootmes uuytgetrocken ende maniere makende
om den selven te willen stekene ten eynde dat hy zynen
voirs. bruedere zoude laten gaen maer en heeft
nyet gesteken te meer mits dat hy gehouden wordde
by eenen genaempt merck daems ende wordde by
aventuren uuyt dien de selve bruedere des suppliants
verlost eensdeels vanden voirs. keldermans zoe dat
de selve keldermans ten eynde onderlach ende ontfingen
van malcanderen eenege quetsuren ende daer nae
werden de selve partyen by den suppliant ende andere
finalyck van malcanderen gesceyden ende dat gedaen
is bevonden dat des suppliants broedere hadde omtrent
drye quetsuren ende de voirs. keldermans vyfve
daeraff de principaelste was den voirs. steeck die hy
ontfinck loopende int voirs. mes daer aff de selve
gommaer bynnen den derden daghe is afflivich geworden
ende hoe wel de voirs. suppliant noeyt egeene questie
noch different tegen den selven keldermans en heeft
gehadt maer hebben altyt onderlinghe groote
vrientscap gehadt ende dat hy oyck den selven keldermans
egeenssins en heeft gequetst jae dat meer is al eer
de suppliant by den voirs. gevecht is gecommen zoe hadde
de voirs. keldermans den voirs. dootsteck ontfangen
ende dat hy suppliant hem der saken anderssins nyet en
heeft onderwonden dan ten besten om partyen te verlyckene
ende zynen voirs. bruedere te bescuddene ter causen
vanden welcken hy soude meynen tegen god iusticie
noch ons nyet mesdaen te hebbene ende sustineert aen den
vrienden ende maghen des voirs. keldermans egeenssins
gehouden te zyne beduchtende nochtans trigueur van
iusticien ende om zyn ambacht zonder ontsich van gevangen
oft gedreyght te worddene te mogen exerceren zoe heeft hy
ons oetmoedelyck gebeden hem hier op te willen verleenen
onse oepene brieven van gracie ende pardoen van tguent
des voirs. is ende indien by hem daer inne eenichsins misdaen
ende misbruyckt is geweest waeromme zoe
eyst dat wy de saken voirscreven overgemerct den voirn.
bernaert van roosbroeck suppliant genegen wesende tzynder
bede ende begeerte ende hem willende in dit stuck gracie
ende genade prefereren voer rigeur iusticien hebben
inden gevalle als vergheven quytgesconden ende
geremitteert vergeven scelden quyt ende remitteren
uuyt sunderlinghe gracie by desen tmesuz ende mesval
voorscreven mitsgaders alle peyne boete ende bruecken
corporelle ende criminele daer inne hy ter cause
van dien mit diesser aencleeft misdaen ende misbruyckt
mach hebben iegens ons ende iusticie ende hebben
hem als hier aff wedergestelt ende gerestitueert
stellen weder ende restitueren tzynder goeder fame
ende naeme in onsen lande van brabant ende allen anderen
onsen landen ende heerlicheden mitgaders tot zynen
onverbuerden goeden indien hy eenighe heeft alsoe
hy was voer de toecompste vanden voirscreven mesuz
ende mesval imponerende hier op een eeuwich zwygen
ende sillencie onsen procureur generael van brabant ende
allen anderen onsen rechteren iusticieren ende
officieren wien zy zyn satisfactie ende beteringhe
eerst ende alvooren gedaen der geinterrsseerde partyen
indyen die noch nyet gedaen en zy ende eenighe toe
staet civillyck alleenlyck behoudelyck dat
den voirn. suppliant gehouden wordt tselve feyt iegens
ons te beteren oyck civillyck naer de gelegentheyt vanden
mesdaet ende de faculteyt van zynen goeden ende oyck
te reffonderen ende betaelen die redelycke costen van
iusticien indien hieromme eenige gedaen ende naergevolgt
zyn al ter taxatie ende arbitrescepe van onsen lieven
ende getrouwen die cancellier ende luyden van onsen
raide in brabant die wy daer toe committeren ontbiedende
daeromme ende bevelen den selven van onsen raede in brabant
dat voer hen geroupen dieghene dier behoiren geroupen
te zyne zy procederen wel ende duechdelyck ter verifficatie
ende interinemente van desen onsen brieve naer huere
voirme ende inhouden dwelck interinement hy
suppliant gehouden sal zyn aldaer te verzuecken bynnen
eenen jaere naer datum van desen upte verbuerte van
te verliesene deffect der selver ende tot taxacie ende
arbitrescepe vander amende civile ende costen van iusticien
voirscreven ende dat gedaen ende de voirs. amende
civile getaxeert ende betaelt zynde in handen van
onsen ontfanger diet behooren zal de welcke gehouden
werdt daer aff ontfanck te maken rekennige bewys ende
reliqua te doene tot onsen proffyte mitten anderen penningen
van zynen ontfanck zy onsen drossaet van brabant
meyer van loeven amman van bruessele schoutteten
van antwerpen ende vanden bossche ende allen anderen
onsen ende der smaelre heeren ende van onsen vasallen
rechteren iusticieren ende officieren ons voirs. lants
ende hertochdoms van brabant doen laten ende
gedooghen den voirn. suppliant van dese onse gracie remissie
quytsceldinghe ende pardoene ende van allen inhouden
van desen inder voegen ende manieren vooren verhaelt
rustelyck vredelyck genyeten ende gebruycken
sonder hem te doene noch te laten geschien nu noch in
toecommende tyden aen lyff noch aen goet eenich hinder
letsel ofte enige van zynen goeden nyet geconfisqueert
zynde daeromme gevangen becommert oft belet waren
dat zy die stellen oft doen doen stellen terstont ende sonder
vertreck tot geheelder delivrancie want ons
alsoe gelieft ende ten eynde dat dit goet vast ende
gestadich blive ten eeuwigen daghen hebben wy onsen
zegel hier aen doen hanghen behoudelyck in anderen
saken ons recht ende eenyeghelyck tzyne in allen
ghegeven in deser onser stadt van bruessele inde
maent van augusto int jaer ons heeren duysent
vyffhondert vyfendertich van onse keyserycke
txvje ende van onsen rycken van castillien ende
andere txxe aldus stont gescreven opde plycke
by den keyser in zynen raede ende geteekent g.
$$sart visa $$$
ghecollacionneert tegens
doriginale brieven by my
de cock
*sy hier af verantwert
byden rentmeester
vanden exploiten